MAYNOOTH UNIVERSITY, 1st SEMESTER 2015

Erasmus izmenjava na Univerzi Maynooth je najboljša izkušnja, kar bi si jih lahko v življenju izbrala. Izmenjava ti pomaga tako na osebnem, študijskem kot tudi socialnem področju. Spoznaš nove kulture, potrebno se je prilagajati v popolnoma novem okolju, odvisen si sam od sebe. In ker je to velik izziv, postaneš s tem veliko bolj samozavesten in odgovoren. Spoznaš pa tudi različne metode poučevanja in študija v tujini. Sama sem z izbiro Irske in Maynooth univerze zadovoljna, saj sta irska kultura in okolje zelo sprejemljiva, odprta in pozitivna. Ljudje so komunikativni, z veseljem pomagajo in predvsem nimajo nobenih zadržkov. Marsikdo se bo začel pogovarjati s teboj v trgovini, na ulici, na kar se je sprva potrebno prilagoditi, a na koncu vidiš, kako vsi pristopijo k tebi z dobrim namenom in dobro voljo. Morda bi le želela, da je smer študija bolj usmerjena na socialno delo. Menim, da mi študijska smer Faculty of social sciences ni nudila toliko strokovnega znanja za socialno delo, čeprav sem precej dobro spoznala delovanje socialnega sistema na Irskem.

Predavanja so potekala v angleškem jeziku in vsem priporočam kakovostno znanje angleščine, saj je to njihov materni jezik in je osnova za spremljanje predavanj. Študij je zagotovo zelo kvaliteten, zanimiv, dinamičen. Osnovan je nekoliko drugače kot pri nas, predvsem z več predavanj in nekoliko manj vaj. Je pa veliko sprotnega dela, ki je zahtevano. Tako naj si za izmenjavo Irsko izbere tisti, ki je pripravljen na resen študij, a se seveda vedno najde čas tudi za potovanja in druženje. Glede jezika bi izpostavila še, da sem sama imela največ težav, da sem se prilagodila na raznoliko angleščino, saj profesorji prihajajo iz različnih delov sveta, Amerike, Anglije, evropskih držav in tako se je potrebno navaditi vsakega profesorja in njegovega naglasa.

Profesorji so zelo raznoliki. Vsi se trudijo snov narediti zanimivo za študente. Veliko je interakcije med predavanji, debate, izmenjave mnenj. Profesorji so vedno na voljo tudi za vprašanja in v veliko pomoč. Pri social sciences pri predmetih predvsem spoznavaš irsko socialno politiko, socialne razmere, razvoj skozi zgodovino. Mani najljubši predmet s super predavateljico in gostujočimi predavatelji pa je bil Gender and Development, na oddelku International Development.

Zagotovo se je ob študiju na Irskem potrebno pripraviti tudi na njihov življenjski standard, ki je zagotovo višji. Nakupovanje živil ni veliko dražje od Slovenije, saj imajo trgovine, kot sta Lidl in Aldi, kjer so cene precej podobne slovenskim. Imajo tudi tedenske akcije, kjer lahko predvsem sadje in zelenjavo kupiš po res ugodnih cenah. Dražje pa so zagotovo meso in ribe, cigareti, pijača v pubih, barih, hrana v restavracijah.

Največje cenovne razlike pa so pri nastanitvi in transportu. Sama sem živela pri družini v Maynoothu, 15 min hoje od kampusa. Plačevala sem 120 € na teden. Družina je bila odlična in res sem se tam počutila kot doma. Sama sem si kuhala in prala. Je pa to odvisno od samega dogovora in vrste družinske nastanitve. Vsem bi priporočala, da si zgodaj začnejo iskati namestitev in se trudijo najti sobo v samem mestu Maynooth. Nekateri vrstniki so se morali voziti na kampus z avtobusom, za katerega je mesečna karta znašala 120 €, njihova nastanitev pa glede na oddaljenost ni bila nič cenejša kot moja. Za prevoz do kampusa se veliko uporablja tudi kolesa, ki jih lahko kupiš precej poceni in jih, ko odideš, tudi hitro prodaš naprej novim Erasmus študentom.

Maynooth University je zelo velik kampus, ki se ne more primerjati z nobeno slovensko fakulteto. Najlažja predstava je, kot da bi vse fakultete Univerze Ljubljana postavili na skupnem območju Ljubljane. Tako je Maynooth univerza sestavljena iz severnega in južnega kampusa, kjer je postavljenih veliko zgradb, kjer poteka študij. Kljub obsežnosti kampusa pa se hitro znajdeš, prve dni vse iščeš na priročnem zemljevidu, kmalu pa tam postaneš domač. V prvem semestru 2015 je bilo v Maynoothu 150 mednarodnih študentov. Največ jih je bilo iz Amerike, azijskih držav, Španije, Francije, Nemčije. Univerza ima organiziran uvodni teden za mednarodne študente in tam navežeš prve stike, potem pa je organiziranih veliko zabav, dogodkov, potovanj, tako da si praktično ves čas povezan in v družbi z drugimi študenti na izmenjavi. Težje je navezati in ohraniti stik z irskimi študenti. Predvsem se to zgodi na predavanjih in vajah. Radi pomagajo, navežejo stik. Kljub vsemu pa imajo že stalno družbo, prijatelje v razredu in tako sama nisem imela izkušnje, da bi se v prostem času družila z irskimi študenti. Obšolskih dejavnosti je zelo veliko in vsak lahko nekaj najde zase. Na začetku semestra vedno poteka sejem krožkov in aktivnosti, kjer se jim lahko pridružiš in pogledaš, kaj ponujajo. Sama sem se pridružila prostovoljstvu, odbojki, mednarodnemu krožku, s katerim smo potovali, surf krožku, s katerim smo šli na surfarski vikend. Brezplačne so tudi športne storitve, vsa igrišča in fitnes.

Maynooth ni veliko mesto in glavne trgovine, restavracije so razporejene ob osrednji prometni cesti. Hitro se vsega navadiš in najdeš poti, bližnjice, trgovine in drugo, kar potrebuješ.

Irsko univerzo Maynooth zelo priporočam vsakemu, ki želi doživeti drugačno kulturo, ljudi, potovati po čudoviti pokrajini in hkrati doživeti precej drugačen pristop k izobraževanju. Mene osebno je predvsem presenetilo, koliko dela smo imeli pri študiju, saj tega nisem pričakovala. Menila sem, da nam bodo kot Erasmus študentom nekoliko prizanesli in ne bo tako zahtevno. Potrebno se je zavedati, da ima Maynooth University kot pogoj za študij navedeno dobro znanje angleščine. Sama sem pozneje videla, da s tem predpostavijo, da med irskimi in mednarodnimi študenti ne delajo razlik, kar se tudi v praksi izkaže kot resnično. Sem pa vesela, da je bil študij zahteven, saj tako lahko rečem, da sem od študija odnesla veliko znanja in sem tako še bolj prepričana v svoje sposobnosti. Drugi nasvet pa je zagotovo, da se oseba tudi finančno pripravi in naredi plan sredstev, saj je s tem nekaj študentov na izmenjavi imelo težave.

Je pa 100-odstotno Erasmus izmenjava na Irskem odlična izkušnja, ki je ne obžalujem in jo bi priporočala prav vsakemu!

Gaja Čebulj (gaja.cebulj@gmail.com)